Nordjyllands Beredskab rykkede søndag klokken 13.16 ud til en melding om brand i en industribygning. Det viste sig, at det var affald i en silo ved affaldshåndteringsselskabet Reno-Nord i Aalborg, der var brudt i brand. - Der var meget røgfyldt i modtagehallen, da vi ankom, og derfor tog det lidt tid at finde frem til, hvor branden var, siger Nils Eltzholtz, der er indsatsleder ved Nordjyllands Beredskab i Aalborg. En røglem i loftet blev åbnet, og kort efter kunne brandfolkene lokalisere branden. - Vi fik relativt hurtigt vand på området, hvor det brændte fra, og det stoppede røgudviklingen, siger indsatslederen. Efterfølgende blev ulmende affald kørt med kraner direkte i ovnen, da vandet fra brandbilernes slanger havde svært ved at trænge ned gennem affaldslagene. En silobrand kan betyde en længerevarende indsats fra brandfolkenes side, men allerede kort før klokken 15 var der igen fredeligt ved Reno-Nord, fortæller indsatslederen. Det er uvist, hvorfor affaldet brød i brand.

Referat:
Brændende affald i en silo ved Reno-Nord skabte kraftig røgudvikling.